Torna el Cicle de Música de la Universitat de Barcelona | Núvol
El Paranimf de la Universitat de Barcelona és l’espai més emblemàtic de l’edifici. Allà hi tenen lloc els actes més solemnes, i a partir de l’11 de gener també s’hi programa el segon trimestre del XXXI Cicle de Música de la UB. Els amants de la música hi trobaran des de peces clàssiques fins a obres contemporànies.
La Big Band de la Universitat de Barcelona al Paranimf de la institució | Foto: Big Band UB
El XXXI Cicle de Música a la Universitat de Barcelona enceta aquest dijous, 11 de gener, la programació del segon trimestre. El cartell inclou sis concerts que tindran lloc entre els mesos de gener i març. Aquesta edició, amb una presència destacada de les agrupacions de la UB, s’enforteix amb la participació d’intèrprets d’altres centres educatius. L’objectiu és que al públic fidel, que la Universitat vol conservar, l’acompanyin col·lectius de la comunitat universitària encara poc representats a les audicions.
L’Orquestra del Conservatori Municipal de Música de Barcelona (CMMB) i la Banda de l’Escola Superior de Música de Catalunya (ESMUC), que s’estrenen en aquest cicle, protagonitzaran els primers concerts del mes gener. El dia 11 de gener, les orquestres de corda i simfònica del CMMB (aquesta última amb Oriol Ramos com a clarinet solista). El programa inclou peces de Mozart, Txaikovski, Glière, Stanford i Nielsen.
Per la seva banda, el 25 de gener la Banda de l’ESMUC es presenta com una formació musical de caràcter estable que alterna les obres de joves autors amb les de compositors clàssics. L’objectiu de comptar amb l’Escola Superior de Música és donar visibilitat a la seva activitat acadèmica instrumental i potenciar la preparació pràctica dels seus estudiants.
La Big Band de la Universitat de Barcelona –que és l’única en el panorama musical universitari català i compta amb una quinzena de músics amateurs-, el Taller d’Escultura Sonora Baschet –una experiència que vincula art i ciència, intuïció i mètode-, i la Pastoral Universitària –que compta amb cors de quatre universitats catalanes i altres formacions corals- actuaran al febrer. I l’Orquestra de la UB serà l’encarregada de tancar, al març, el trimestre. Aquesta orquestra, creada l’any 2002, és una formació orquestral simfònica amateur amb un alt nivell de qualitat.